ไทยพาณิชย์ติดลมบนขึ้นแท่นผู้นำทุกตลาด
ไทยพาณิชย์เปิดศึกสินเชื่อรายย่อย ตั้งเป้าโตกว่าตลาดในทุกธุรกิจ
19 ส.ค. 2554

ไทยพาณิชย์เปิดศึกสินเชื่อรายย่อย ตั้งเป้าโตกว่าตลาดในทุกธุรกิจ 
นายญนน์ โภคทรัพย์ รองผู้จัดการใหญ่ กลุ่มลูกค้าบุคคล ธนาคารไทยพาณิชย์ กล่าวว่า ธนาคารได้ปรับเป้าการเติบโตของสินเชื่อรายย่อยปีนี้เพิ่มขึ้นเป็น 17-18% หลังจากที่ในช่วงครึ่งปีแรกสินเชื่อเติบโตได้ 15-16% หรือประมาณ 9.5 หมื่นล้านบาท 
นอกจากนี้ ธนาคารได้ปรับกลยุทธ์ทางธุรกิจใหม่ให้สอดคล้องกับภาพรวมของเศรษฐกิจประเทศที่ดีขึ้น ตลาดรถยนต์เริ่มกลับเข้าสู่ภาวะปกติ การโอนบ้านน่าจะเร่งตัวขึ้นในช่วงครึ่งปีหลัง ขณะที่นโยบายจากรัฐบาลใหม่จะช่วยกระตุ้นการใช้จ่ายจึงตั้งเป้าว่าจะเติบโตในทุกธุรกิจสูงกว่าตลาด 50%
“ปกติเราตั้งเป้าการเติบโตของสินเชื่อปีละ 15% แต่ปีนี้จะโตได้เกินเป้า เพราะธุรกิจรายย่อยในครึ่งแรกดีกว่าที่คาดไว้ สินเชื่อเช่าซื้อรถยนต์โตไปแล้ว 3.2-3.3 หมื่นล้านบาท เข้าเป้าทั้งปีไปแล้ว สินเชื่อบ้านโตไปแล้ว 4.4-4.5 หมื่นล้านบาท คิดเป็น 75-80% ของเป้า สินเชื่อบุคคลโตไปแล้ว 1.8 หมื่นล้านบาท จากเป้า 2 หมื่นล้านบาท” นายญนน์ กล่าว
ด้านธุรกิจบัตรเครดิตก็คาดว่าจะเติบโตได้ไม่ต่ำกว่า 12-13% โดยตั้งเป้าเพิ่มยอดใช้จ่ายเป็น 1.6 แสนล้านบาท จาก 1.3 แสนล้านบาท พร้อมขยายฐานบัตรจาก 1.7 ล้านใบ เป็น 1.8 ล้านใบ โดยจะเน้นลูกค้าระดับล่างมากขึ้นขณะที่ระดับอัตราหนี้ที่ไม่ก่อให้รายได้ (เอ็นพีแอล) ตั้งเป้าคงสัดส่วนปัจจุบันเอาไว้ โดยอัตราหนี้เสียของสินเชื่อบัตรเครดิตอยู่ที่ 1 % สินเชื่อที่อยู่อาศัยอยู่ที่ 1.41.5 % ซึ่งแม้ว่าตัวเลขจะไม่ลดลงแต่เมื่อเทียบจากขนาดสินเชื่อที่โตขึ้นจะสะท้อนถึงคุณภาพหนี้ที่ปรับตัวดีขึ้น 
ทั้งนี้ปัจจุบันธนาคารมีฐานสินเชื่อรายย่อยรวมอยู่ที่ 4.5-4.6 แสนล้านบาทหรือคิดเป็น 40 % ของฐานสินเชื่อรวมของธนาคาร แบ่งเป็นสินเชื่อที่อยู่อาศัย 3 แสนล้านบาท สินเชื่อเช่าซื้อรถยนต์ 1 แสนล้านบาท สินเชื่อบัตรเครดิต 2.6-2.7 หมื่นล้านบาท สินเชื่อบุคคล 1.8 หมื่นล้านบาทและสินเชื่อธุรกิจรายย่อย 2 หมื่นล้านบาท